Кубаным и ЛIыхъужь
Урысейм и махуэм ирихьэлIэу Краснодар къалэ дэт «Екатерининский зал»-м зэIущIэ щекIуэкIащ, щIыналъэм и цIыху пажэхэр гъэлъэпIэным, абыхэм фIыщIэ яхуэщIыным теухуауэ. Ирагъэблэгъа цIыху цIэрыIуэхэм ящыщт Адыгэ Республикэм и Президенту щыта Щэумэн Хьэзрэт.
— Кубаным и нобэрей тхыдэр къэзыгъэщIхэм фащыщу къызолъытэ. Фи лэжьыгъэмкIэ, гуащIэдэкIымкIэ ди щIэблэм щапхъэу фыкъыхуахь. ПсалъэкIэ мыхъуу, лъэпкъым пыухыкIауэ хуэлэжьэн зэрыхуейр махуэ къэс вгъэлъагъуэу фыкъогъуэгурыкIуэри, фIыщIэ фхудощI, — захуигъэзащ зэIущIэм кърагъэблэгъахэм Краснодар щIыналъэм и унафэщI Кондратьев Вениамин. — Нобэ дэ догъэлъапIэ щIэныгъэлIхэр, мэкъумэш IэнатIэм и лэжьакIуэхэр, унафэщIхэр, узэщIакIуэхэр. Дэтхэнэри фыщалъхуа щIыналъэм фыхуэпэжу дунейм фытетщ, цIыху дэхуэхахэм защIывогъакъуэ. Аращ Краснодар крайм и дамыгъэ лъапIэхэр фхуэфащэу къыщIэтлъытэр.
«Герой труда Кубани» медалыр Адыгейм и жылагъуэ псапащIэ фондым и унафэщI Щэумэн Хьэзрэт щритым абы къыхигъэщащ Адыгэ Республикэмрэ Краснодар краймрэ я зэныбжьэгъугъэр гъэбыдэным теухуауэ Щэумэным фIыщIэшхуэ зэрыхуэфащэр.
ПщIэ зиIэу, псапащIэу, гулъытэ хэлъу, хэкум ифI зэрихуэу дунейм тет Щэумэн Хьэзрэт дэри дрогушхуэ, узыншагъэ иIэу иджыри куэдрэ лэжьэну ди гуапэщ.
Тамбий Гуащэмахуэ.
